Nobina Norge

Nobina Norge AS, tidligere Ingeniør M.O. Schøyens Bilcentraler AS og Concordia Bus Norge AS, er et av Norges største busselskaper, med omtrent 15 millioner reisende årlige. Selskapet har bussruter i Oslo, Akershus, Hordaland og Troms. I 2014 hadde selskapet 820 ansatte og 464 busser fordelt på åtte anbudskontrakter.

Historikk 

Ingeniør M.O. Schøyens Bilcentraler AS (ofte forkortet Schøyens Bilcentraler eller SBC) ble etablert av Martin Olsen Schøyen den 23. mars 1921, og selskapet opprettet sine første busslinjer langs aksen Drøbak-Kristiania-Hønefoss. En del av startkapitalen ble arvet av kjøpmann Peder Schøyen.

I 1936 var SBC også en av initiativtakerne til etableringen av A/S Larvik-Frederikshavnferjen, men selskapet solgte seg ut i 1986.

SBC utviklet seg gjennom egne ruter og ruter i samarbeid med andre, samt med kontraktskjøring for daværende Stor-Oslo Lokaltrafikk (SL) og Oslo Sporveier til å bli et av landets største busskonsern.

Mot slutten av 1950-tallet drev Schøyens Bilcentraler i Oslo Norges mest trafikkerte bussrute, rute 30, mellom de nye boligområdene i Groruddalen og Bygdøy. De kjørte 60 busser i timen i rushtiden og hadde postert inspektører med tilgang til ekstrabusser langs ruten. Bussene var betjent med egen billettør. Da T-banen åpnet i 1966 gikk antallet passasjerer sterkt tilbake.
Før SBC tapte alle byrutene i Oslo kjørte de rute; 25, 28, 30, 30B, 31, 31E, 32, 32X, 33, 41, 43, 44, 45, 46, 47 og 74.
Etter at SBC tapte alle Oslolinjene sine, siste gang i 2006 har de vunnet flere anbud for Ruter og trafikkerer i dag linjer på Nesodden, Ski, Lillestrøm og Lørenskog. Fra 2012 trafikkerer Nobina Norge linjene 25, 30, 31, 31E, 32 i Oslo. De kjører og nattbuss linjene 1N, 2N, 5N, 11N, 12N og 30N i Oslo.

I 1992 ble Schøyen Gruppen opprettet som holdingselskap. I 1997 opprettet Schøyen Gruppen sammen med britiske National Express Group selskapet Concordia Bus for å utvikle seg som et europeisk busskonsern. I 1999 ble National Express som partner byttet ut med amerikanske Goldman Sachs International, og Schøyen Gruppen eide etter dette 47 prosent. 1. februar 2001 ble eierskapet av Schøyens Bilcentraler overført til Concordia Bus. I 2005 førte stor gjeld hos Concordia Bus til en omstrukurering som endte med at Schøyen Gruppen endte med en eierandel på bare et par prosent. 

1. juli 2007 endret Schøyens Bilcentraler navn til Concordia Bus Norge AS. 1. desember 2009 skiftet selskapet sammen med resten av konsernet igjen navn, til Nobina Norge AS.

Referanser

Litteratur
 Magnus Birkeland; artikkel Schøyens Bilcentraler - 100 år i 2021 s. 20-28 Lokaltrafikk nr. 113 april 2021
 Magnus Birkeland; artikkel Schøyens Bilcentraler - 100 år i 2021 del 2 s. 4-13 Lokaltrafikk nr. 114 juli 2021
 Magnus Birkeland; artikkel Schøyens Bilcentraler - 100 år i 2021 del 3 s. 4-14 Lokaltrafikk nr. 115 september 2021
 Magnus Birkeland; artikkel Schøyens Bilcentraler - 100 år i 2021 del 4 s. 4-10 Lokaltrafikk nr. 116 desember 2021
 Tore Wiik; artikkel Schøyens Bilcentraler i Østfold s. 26-29 Lokaltrafikk nr. 117 februar 2022
 Rathe, Per. 2004. Holdt koken med 30-bussen. Transportbedriftenes  Landsforening – Transportforum nr. 10-2004, side 23-25.
Danielsen, Arne. 2003. Med anbud bak speilet: fortellingen om AS Sporveisbussene. Oslo 2003.

Eksterne lenker 
 

Norske busselskaper
Etableringer i 1921